KULDĪGAS NOVADA PAŠVALDĪBAS

ĪVANDES PAGASTA IEDZĪVOTĀJU PADOMES

**SĒDES PROTOKOLS**

**Nr. 4**

Norises vieta, 2025. gada 6. oktobrī

Sēde sasaukta plkst. 17:00

Sēdi atklāj plkst. 17:00

**Sēdi vada –** Īvandes pagasta iedzīvotājupadomes priekšsēdētājs Mārcis Zīle

**Protokolē –** Īvandes pagasta iedzīvotājupadomes sekretāre Santa Šūna-Šauba

**Piedalās iedzīvotāju padomes locekļi:**

Dzintars Knupke

Mārcis Zīle

Alise Kociņa

Māris Millers

Santa Šūna-Šauba

**Nepiedalās iedzīvotāju padomes locekļi:** *piedalās visi padomes locekļi*

**Interesenti, uzaicinātie dalībnieki, pašvaldības pārstāvji:**

Pašvaldības izpilddirektora vietniece Agnese Buka

Administratīvās nodaļas vadītāja Inese Ozola

Īvandes/Ēdoles/Padures pagasta pārvaldes vadītāja Irita Riķīte

Īvandes pagasta pārvaldes lietvede Inta Brūdere

Īvandes pagasta iedzīvotāji – 10 cilvēki.

**Darba kārtības jautājumi:**

|  |  |  |
| --- | --- | --- |
| **Nr.** | **Darba kārtības jautājums** | **Jautājuma ziņotājs** |
| 1. | Par virzību aktuālo jautājumu risināšanā pašvaldībā:1. Lielīvandes muižas kompleksa neatliekamie remontdarbi
2. Censoņu tilta remonts
3. Ceļu stāvoklis un paredzētie darbi
4. Īvandes dzirnavu slūžu stāvoklis un paredzētie darbi
 | Irita Riķīte |
| 2. | Par Īvandes pagasta iedzīvotāju padomes plāniem un aktualitātēm 2025. gada 4. ceturksnim |  |
| 3.  | Citi jautājumi |  |

**1. Par virzību aktuālo jautājumu risināšanā pašvaldībā.**

Sēdi atklāj Īvandes pagasta Īvandes/Ēdoles/Padures pagasta pārvaldes vadītāja Irita Riķīte, informējot par sēdes kārtību. Sēdei piešķirtais laiks ar Kuldīgas novada pašvaldības pārstāvju piedalīšanos ir no 17:00 līdz 18:00, un otrajā daļā sanākušie Īvandes iedzīvotāji varēs uzdot savus jautājumus un izteikt ierosinājumus Īvandes pagasta iedzīvotājupadomes locekļiem.

Sēdi vads Īvandes iedzīvotājupadomes priekšsēdētājs Mārcis Zīle. M. Zīle uzsver, ka joprojām ir aktuāli jautājumi, kuri bija iekļauti arī iepriekšējo Īvandes pagasta iedzīvotājupadomes sēdes darba kārtībā. Iedzīvotāji un pagasta pārstāvji vēlas uzzināt, kāda ir virzība šo jautājumu risināšanā:

1. Lielīvandes muižas kompleksa neatliekamie remontdarbi;
2. Censoņu tilta remonts;
3. Ceļu stāvoklis un paredzētie darbi;
4. Īvandes dzirnavu slūžu stāvoklis un paredzētie darbi.

**1.1. Lielīvandes muižas kompleksa neatliekamie remontdarbi**

Pašvaldības izpilddirektora vietniece Agnese Buka apstiprina, ka Lielīvandes muižas jautājums ir nemainīgi aktuāls, un sniedz informāciju par to, kas ticis darīts ēku uzturēšanā. 2025. gadā muižas kompleksā ieguldīti Īvandes pagastam piešķirtie 7800 EUR. Remontēti klēts, muižas un sporta zāles jumti. Pašvaldības mērķis ir darīt visu iespējamo, lai, mazākais, nepasliktinātu muižas esošo situāciju.

Muižas kompleksa tālākais liktenis – muižas iznomāšana vai atsavināšana - ir Kuldīgas novada pašvaldības tuvāko mēnešu jautājums. Oktobra mēnesī paredzēta Kuldīgas novada pašvaldības jaunievēlēto deputātu grupas un pašvaldības Nekustamo īpašumu nodaļas pārstāvju vizīte, lai klātienē iepazītos ar muižas stāvokli. A.Buka ierosina, ka šīs vizītes laikā deputāti varētu tikties arī ar Īvandes pagasta iedzīvotājupadomi, lai pārrunātu situāciju. Atsavināšanas vai nomas noteikumos vērā tiks ņemtas sabiedrības un Īvandes pagasta iedzīvotāju intereses. Arī Kuldīgas Dome uzskata, ka Lielīvandes muižai būtu jāpaliek sabiedrībai atvērtai. Diemžēl Kuldīgas pašvaldībai pašai nav tādu funkciju, kuras varētu realizēt muižā. Jāmeklē risinājumi, kuri būtu vislabākie iedzīvotājiem un ēkai.

Jautājumu pašvaldības pārstāvēm uzdod Īvandes iedzīvotājs un biedrības “Mūsu mājas Īvande” valdes loceklis Nauris Brūderis – vai nebūtu iespējams pārskatīt nosacījumu, ka sporta zālē vienlaikus drīkst uzturēties 5 cilvēki. Jaunieši aktīvi izmanto zāli, taču būtu interese uzspēlēt volejbolu vai citas bumbu spēles, kur komandās ir vairāk cilvēku. A. Buka atbild, ka šo nosacījumi izvirzījis būvinženieris, un tas nav pārskatāms

Īvandes pagasta iedzīvotājupadomes priekšsēdētājs Mārcis Zīle pauž savu sašutumu par to, kā strādā Kuldīgas novada pašvaldība. Valsts nozīmes arhitektūras pieminekļa - Lielīvandes muižas – novešana līdz tik nožēlojamam stāvoklim, kādā tā ir pašreiz, ir tikai un vienīgi pašvaldības atbildība. Nauda tiek dāsni šķērdēta nenozīmīgiem, bet ērtiem un viegli realizējamiem, populistiskiem projektiņiem pilsētā, kamēr pienākumi pret valstij nozīmīgas vērtības pienācīgu uzturēšanu tikuši gadiem ilgi ignorēti, aizbildinoties ar naudas trūkumu. Līdz administratīvajai reformai 2009. gadā, kamēr muiža bija zem Īvandes pagasta padomes, muižā tika ieguldīts, tā tika uzturēta priekšzīmīgā kārtībā un labiekārtota. Administratīvā reforma sagrāvusi lauku ciematus, jo atņēmusi iespēju pagastu iedzīvotājiem pašiem rūpēties par savam pagastam svarīgiem objektiem. Kuldīgai Kuldīgas prioritātes vienmēr būs pirmajā vietā.

Administratīvās nodaļas vadītāja Inese Ozola lūdz M.Zīles kungu nenodarboties ar demagoģiju un vispirms noskaidrot, kā Kuldīgas novada pašvaldībā veidojas budžets. Padomes locekļi apstiprina, ka vēlētos redzēt Īvandes pagasta ieņēmumu un izdevumu daļu.

**1.2. un 1.3. Censoņu tilta remonts, ceļu stāvoklis un paredzētie darbi**

Pašvaldības izpilddirektora vietniece Agnese Buka ievadam pastāsta par iespēju dabūt finansējumu ceļu infrastruktūrai un tiltiem, pašvaldībai ņemot aizņēmumu no Valsts kases. Ar šo aizņēmumu pašvaldība veic ieguldījumus svarīgākajos ceļos (A un B klase), t.i. – ceļos, kas savieno pagastus, un skolēnu autobusu ceļos. C klases ceļos patiešām ieguldījumi pašreiz netiek veikti.

Komentējot ceļu stāvokli, padomnieki Mārcis Zīle un Dzintars Knupke atzīmē, kas tas aizvien pasliktinās. Neizpratni izraisa arī šovasar novērotais, ka tiek veikti ceļu sašaurināšanas darbi uz 4,5 metriem, kas ne tikai apgrūtina, bet padara neiespējamu divu lielāku kravas automašīnu, kādi ir baļķu vedēji vai lauksaimniecības tehnika, divvirzienu kustību/izmainīšanos uz ceļa. Ceļu šaurība var paralizēt lauku ekonomisko attīstību. A. Buka informē, ka par ceļu sašaurināšanu lēmuši Latvijas Valsts ceļi.

Atgriežoties pie Censoņu tilta, Kuldīgas novada pašvaldībai ir uzdots šo tiltu atjaunot, un projektam būs nepieciešami 90 tūkstoši EUR. Arī šajā gadījumā izmaksas tiks segtas no Valsts kases aizņēmuma.

Diskusijas izraisās par transportlīdzekļu slodzes ierobežojumiem, proti, kurš un kā tiek izlemts, cik smaga tehnika drīkst pārvietoties pa ceļiem vai tiltiem. Iedzīvotāji, un it īpaši lauksaimnieki, uzskata, ka šie ierobežojumi tiek noteikti neloģiski un bez izpratnes par lauku situāciju un ekonomiku.

Saistībā ar ceļiem Īvandes iedzīvotāju padomes priekšsēdētājs Mārcis Zīle atgādina, ka no Kuldīgas novada pašvaldības joprojām nav saņemta atbilde par grants karjeru “Kalna Ķaupi” Īvandes pagastā. Jautājums un lūgums sniegt informāciju tiek atkārtots visās iedzīvotāju padomes sēdēs. Iedzīvotāji redz, ka no karjerām aktīvi tiek izvesta grants. Pagasta iedzīvotāji ir neizpratnē, kāpēc pagastā, kurā atrodas nozīmīgi grants krājumi, ceļi ir “kaili” bez grants seguma, turklāt grants izvešana un smagā tehnika vēl vairāk pasliktina ceļu stāvokli.

* 1. **Īvandes dzirnavu slūžu stāvoklis un paredzētie darbi.**

A.Buka paskaidro, ka Īvandē tilti tiek un tiks remontēti, taču stāvokļa bīstamības secībā, vispirms rūpējoties par tiltiem sliktākajā stāvoklī. Arī Dzirnavu slūžu gadījumā būs nepieciešams Valsts kases aizņēmums, un tam – deputātu lēmums.

M. Zīle neslēpj vilšanos par sadarbību starp pagasta pārvaldi un Kuldīgas novada pašvaldību. Pašā sākumā, pirmajā tikšanās reizē, pašvaldības pārstāvji solīja ciešu sadarbību, apgalvojot, ka “esam vienā laivā”, taču pašreiz ir skaidrs, ka “laiva sen jau aizpeldējusi”. Skaistā sadarbība bija tikai vārdos, un realitātē ir pilnīga nerēķināšanās. M.Zīle vēlreiz uzsver, ka novada pašvaldība nedara savu darbu.

I.Ozola uzdod M.Zīlem jautājumu par to, vai viņš izprot pagasta padomnieka būtību, un ierosina iepazīties kārtīgāk ar iedzīvotāju padomes nolikumu, kurā minētas padomniekiem atvēlētās jomas. M.Zīle uzsver, ka primārais iedzīvotāju padomes uzdevums ir pārstāvēt pagasta iedzīvotāju intereses.

1. **un 3. jautājumi**

A.Ozola ierosina sēdi slēgt laika ierobežojuma dēļ.

Sēdes vadītājs Mārcis Zīle pasludina sēdi par slēgtu.

Sēdi beidz plkst. 18.35

Sēdi vadīja (paraksts)\* Mārcis Zīle

Sēdi protokolēja  (paraksts)\* Santa Šūna-Šauba

*\** DOKUMENTS IR PARAKSTĪTS AR DROŠU ELEKTRONISKO PARAKSTU

UN SATUR LAIKA ZĪMOGU